ประกันแรงงานต่างด้าวไม่คืบ
ประกันแรงงานต่างด้าวยังไม่คืบ เหตุไร้ผู้สานต่อ ทำธุรกิจมึนไปไม่ถูก
5 ก.ค. 2553

ประกันแรงงานต่างด้าวยังไม่คืบ เหตุไร้ผู้สานต่อ ทำธุรกิจมึนไปไม่ถูก
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า ยังไม่มีความคืบหน้า ยังไม่มีหน่วยงานใดติดต่อเข้ามาอีก หลังจากนายไพฑูรย์ แก้วทอง อดีตรัฐมนตรีว่าการกระทรวงแรงงานและสวัสดิการสังคม พ้นตำแหน่งไปแล้ว เรื่องนี้ได้เงียบหายไป ซึ่งเดิมมีแนวคิดร่วมกันว่าบริษัทประกันชีวิต และ บริษัทประกันวินาศภัย จะร่วมกันรับประกัน และแต่งตั้งบริษัทกลางคุ้มครองผู้ประสบภัยจากรถ เป็นผู้บริหารพูลดังกล่าว คล้ายกับการประกันอุบัติเหตุส่วนบุคคลวินมอเตอร์ไซค์ในโครงการมอเตอร์ไซค์ยิ้มของกทม.
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า ความคืบหน้าการประกันแรงงานต่างด้าวยังไม่มีความคืบหน้า ซึ่งเดิมกระทรวงแรงงานและสวัสดิการสังคม ที่เคยเรียกธุรกิจประกันภัย และ ประกันชีวิต เข้าไปหารือ ถึงแนวทางในการทำจัดทำประกันกลุ่ม ให้กับแรงงานต่างด้าวที่อยู่ในประเทศไทย ซึ่งขณะนี้เงียบไปแล้ว ไม่ได้รับการติดต่อจากหน่วยงานใดของรัฐบาล ทำให้ภาคประกันภัย ยังไม่ทราบว่าจะต้องดำเนินการอย่างไร
“เรายังไม่รู้เลยว่าจำนวนแรงงานต่างด้าวที่จะทำประกันมีทั้งหมดเท่าไหร่ จึงยังกำหนดเบี้ย และ ความคุ้มครองออกมาไม่ได้ รู้แต่ว่ารัฐอยากจะจัดสวัสดิการให้กับคนกลุ่มนี้ในรูปของประกันภัยกลุ่ม ที่คุ้มครองการเสียชีวิตจากอุบัติเหตุ และค่ารักษาพยาบาล เท่านั้น”นายจีรพันธ์ กล่าว
นายจีรพันธ์ เปิดเผยว่า ตามหลักการจะให้นายจ้างที่ขึ้นทะเบียนลูกจ้างแรงงานต่างด้าวอย่างถูกกฎหมาย ทำการซื้อประกันภัยให้กับลูกจ้าง และผู้ที่รับผลประโยชน์ในสิทธิกรมธรรม์คือ นายจ้าง ซึ่งทางประกันภัย ไม่เห็นด้วยที่จะให้นายจ้างเป็นผู้รับผลประโยชน์ เพราะผิดเงื่อนไขสัญญาประกันภัย ที่ระบุว่าผู้ที่จะรับผลประโยชน์จะต้องเป็นทายาทเท่านั้น
นายถนัด จีรชัยไพศาล ประธานคณะกรรมการประกันภัยเบ็ดเตล็ด อุบัติเหตุและสุขภาพ สมาคมประกันวินาศภัย เปิดเผยว่า การคิดเบี้ยประกันภัยใช้หลักเหมือนคนไทยทั่วไป ไม่ได้แตกต่าง แต่อัตราเบี้ยประกันภัยต่อหัวสูงแน่นอน เนื่องจากอาชีพของแรงงานต่างด้าวจัดอยู่ในกลุ่มที่มีความเสี่ยงสูง อย่างไรก็ตาม ยังไม่สามารถบอกได้ว่าราคาเบี้ยประกันภัยจะอยู่ที่เท่าไหร่ เนื่องจากยังไม่ทราบจำนวนคนที่แน่นอน
แหล่งข่าวจากบริษัทประกันภัย กล่าวว่า หากมีการทำประกันกลุ่มให้กับแรงงานต่างด้าวจริง จะต้องมอบผลประโยชน์จากการเสียชีวิตให้กับทายาทตามสัญญาประกันภัย เพราะหากมอบผลประโยชน์ให้นายจ้าง อาจจะเป็นเหตุจูงใจให้นายจ้างฆ่าลูกจ้างได้ ซึ่งที่ผ่านมามีข่าวให้เห็นอย่างต่อเนื่อง จึงควรจะให้ทายาทเป็นผู้รับผลประโยชน์